
1.UVOD
Ratarska proizvodnja jedna je od značajnijih grana poljoprivredne proizvodnje u Republici Hrvatskoj te obuhvaća više od pola ukupno korištenih poljoprivrednih površina. 
Republika Hrvatska posljednjih godina ostvaruje visoku razinu samodostatnosti u proizvodnji žitarica te redovito ostvaruje značajne tržišne viškove, osobito pšenice i kukuruza. Unatoč tome, velik broj proizvođača nema vlastite skladišne kapacitete te je prisiljen prodavati proizvod neposredno nakon žetve. Upravo u tom razdoblju na tržištu se istodobno pojavljuje velika količina robe, odnosno ponuda je izrazito povećana i nadmašuje potražnju. Posljedično, proizvođači se nalaze u nepovoljnijem pregovaračkom položaju i često prihvaćaju niže otkupne cijene nego što bi ih mogli ostvariti kasnije tijekom godine, kada se tržište stabilizira i kada se odnos ponude i potražnje promijeni.
Vlastiti skladišni kapaciteti na poljoprivrednim gospodarstvima predstavljaju važan preduvjet povećanja konkurentnosti proizvođača, poboljšanja tržišne pozicije te stvaranja preduvjeta za razvoj dorade i prerade poljoprivrednih proizvoda. Mogućnost skladištenja žitarica proizvođačima omogućuje odgodu prodaje do povoljnijeg tržišnog trenutka, očuvanje kvalitete proizvoda, planiranje isporuka prema potrebama kupaca te smanjenje ovisnosti o otkupnim uvjetima neposredno nakon žetve.
Izgradnjom vlastitih skladišta proizvođači mogu aktivnije upravljati plasmanom robe na tržište i smanjiti rizik od prodaje u trenutku kada je tržišna ponuda najveća. Time se jača njihova sposobnost prilagodbe tržišnim kretanjima, osigurava veća stabilnost prihoda te se povećava dodana vrijednost proizvodnje na razini poljoprivrednog gospodarstva.
Ovim Programom se žele povećati vlastiti skladišni kapaciteti za žitarice i/ili uljarice poljoprivrednih gospodarstava u Republici Hrvatskoj.

2. PRAVNA OSNOVA
Program potpore za ulaganja u skladišne kapacitete žitarica i/ili uljarica u Republici Hrvatskoj u 2026. godini (u daljnjem tekstu: Program) donosi se na temelju članka 39. Zakona o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) i Uredbe Komisije (EU) 2022/2472 od 14. prosinca 2022. o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL 327/1, 21.12.2022., u daljnjem tekstu: Uredba o poljoprivrednom izuzeću).
Potpore dodijeljene kroz ovaj Program spojive su s unutarnjim tržištem u smislu članka 107. stavka 3. Ugovora i izuzete iz obveze prijave iz njegova članka 108. stavka 3. s obzirom da ispunjavaju sve opće uvjete utvrđene u Poglavlju I. i sve uvjete iz članka 14. Uredbe o poljoprivrednom izuzeću. 

3. CILJ I OPRAVDANOST PROGRAMA
Cilj Programa je pružanje potpore poljoprivrednim gospodarstvima za ulaganja u izgradnju, rekonstrukciju i opremanje skladišnih kapaciteta za žitarice i/ili uljarice.
Dodjelom potpore omogućit će se:
· povećanje skladišnih kapaciteta na gospodarstvima
· smanjenje prisilne prodaje proizvoda odmah nakon žetve
· povećanje profitabilnosti i tržišne konkurentnosti ratarske proizvodnje
· očuvanje i povećanje proizvodnje ratarskih kultura
· jačanje otpornosti gospodarstava na tržišne poremećaje
· povećanje ulaganja mladih poljoprivrednika
· stvaranje preduvjeta za razvoj proizvođačkih organizacija i zadruga.  

4. TRAJANJE PROGRAMA
Program će se provoditi u  2027. godini.

5. PRIHVATLJIVI KORISNICI
Prihvatljivi korisnici potpore iz ovoga Programa su poljoprivredna gospodarstva u rangu mikro, malih i srednjih poduzeća kao što su definirana člankom 2. Priloga 1. Uredbe o poljoprivrednom izuzeću, upisana u Upisnik poljoprivrednika te priznate proizvođačke organizacije koji imaju prosječno evidentirane poljoprivredne površine žitarica i/ili uljarica od 10 ha do 600 ha na području Republike Hrvatske.

6. PRIHVATLJIVI TROŠKOVI
Prihvatljivi troškovi za ostvarivanje potpore u okviru Programa su izgradnja i/ili opremanje objekata za skladištenje i/ili dugoročno čuvanje žitarica i/ili uljarica (uključujući vanjsku i unutarnju infrastrukturu), sušare i opći troškovi pripreme dokumentacije.
Prihvatljiva je isključivo nabava nove opreme.
Detaljan popis prihvatljivih troškova propisat će se pravilnikom i natječajem.

7. OBLIK I NAČIN DODJELE POTPORE
Potpora se financira iz državnog proračuna Republike Hrvatske.
Najveći iznos potpore koje prihvatljivi korisnik može ostvariti iznosi 600.000,00 eura.
Ako se nakon administrativne obrade zahtjeva utvrdi da ukupan iznos prihvatljivih zahtjeva prelazi raspoloživa sredstva Programa, potpora se može odobriti temeljem kriterija odabira i/ili razmjernim umanjenjem prihvatljivih iznosa potpore.
Intenzitet potpore iznosi do:
· 65 % prihvatljivih troškova ulaganja
· 80 % prihvatljivih troškova ulaganja za mlade poljoprivrednike. 
Isplata se izvršava u 100 % iznosu dodijeljene potpore uz dostavu bjanko zadužnice ili bankarske garancije na cjelokupni iznos potpore.
8. FINANCIJSKA SREDSTVA ZA PROVEDBU PROGRAMA
Sredstva u ukupnom iznosu od 10.000.000,00 eura osiguravaju se u financijskom planu Ministarstva poljoprivrede, šumarstva i ribarstva za 2027. godinu.

9. PROVEDBA PROGRAMA
Ministarstvo poljoprivrede, šumarstva i ribarstva odgovorno je za izradu i upravljanje ovim Programom.
Detaljni uvjeti prihvatljivosti, iznosi potpore, postupak dodjele i isplate potpore detaljno će se urediti pravilnikom o provedbi ovoga Programa.
Administrativna obrada zahtjeva provodit će se na temelju dostavljene dokumentacije, podataka iz službenih evidencija te drugih registara kojima raspolažu nadležna tijela.

10. OBVEZE KORISNIKA POTPORE
Korisnik mora osigurati trajnost i funkcionalnost projekta tijekom razdoblja od pet godina od datuma konačne isplate potpore i ne smije na sufinanciranom ulaganju napraviti značajne promjene koje mijenjaju svrhu, namjenu i vrstu ulaganja, promijeniti vlasništvo nad ulaganjem, dati ulaganje u zakup ili najam ili ga premjestiti na drugu lokaciju.
Ako se utvrdi da korisnik nije ispunio preuzete obveze, dužan je izvršiti povrat ukupno dodijeljenih sredstava potpore uvećana za propisanu zakonsku zateznu kamatu, osim u slučajevima više sile ili nastupa izvanrednih okolnosti.





image1.emf

